****

**ORDINUL**

**nr. ………… din …………………**

privind modificarea **Ordinului ministrului transporturilor, construcțiilor şi turismului nr. 2262/2005 privind autorizarea personalului cu responsabilități în siguranța circulației care urmează să desfășoare pe propria răspundere activități specifice transportului feroviar**

**În conformitate cu prevederile:**

* art. 8, alin. (1), lit. c) şi ale art. 16, alin. (2) lit. i) din Ordonanța de Urgență a Guvernului nr. 73/2019 privind siguranța feroviară;
* art. 1, alin. (1) şi (6) din Ordonanța Guvernului nr. 14/2023 privind reorganizarea unor instituții publice din domeniul feroviar în subordinea Ministerului Transporturilor și Infrastructurii;
* art. 1 alin. (1) din Hotărârea Guvernului nr. 309/2023 privind organizarea și funcționarea Autorității de Siguranță Feroviară Române - ASFR;
* art. 2 lit. ss), din Anexa la Hotărârea de Guvern nr. 309/2023 privind organizarea și funcționarea Autorității de Siguranță Feroviară Române - ASFR,

**În temeiul:**

- prevederilor art. 5 pct. 5 și ale art. 9 alin. (4) din Hotărârea de Guvern nr. 370/2021 privind organizarea și funcționarea Ministerului Transporturilor și Infrastructurii, cu modificările și completările ulterioare,

**ministrul transporturilor și infrastructurii** emite următorul:

**ORDIN**

**Art. I. -** Ordinul ministrului transporturilor, construcțiilor şi turismului nr. 2262/2005 privind autorizarea personalului cu responsabilități în siguranța circulației care urmează să desfășoare pe propria răspundere activități specifice transportului feroviar, publicat în Monitorul Oficial al României, Partea I, nr. 113 din 07 februarie 2006, cu modificările și completările ulterioare, se modifică după cum urmează:

1. În întreg cuprinsul ordinului:
2. sintagma „Autoritatea Feroviară Română - AFER” se modifică și se înlocuiește cu sintagma „Autoritatea de Siguranță Feroviară Română - ASFR”;
3. abrevierea „AFER” se modifică și se înlocuiește cu „ASFR”.

 **2.** Anexa nr. 1, se modifică și se completează după cum urmează:

**a)** La articolul 4, alineatul (1), litera b) se modifică și va avea următorul cuprins:

 b) „Un reprezentat al CENAFER, în calitate de membru."

**b)** La articolul 4, alineatul (2), litera b) se modifică și va avea următorul cuprins:

b) „Doi reprezentați ai CENAFER în calitate de membri."

**c)** La articolul 6, după alineatul (2) se introduce un nou alineat, alineatul (3) cu următorul cuprins:

,,(3) Autorizaţiile emise pentru desfăşurarea pe propria răspundere a operaţiilor specifice altor funcţii, tipurilor de instalaţii de siguranţă a circulaţiei şi activităţilor specifice în activitatea de manevră şi/sau de conducere a trenurilor rămân valabile în cazul în care titularul acestora trece pe altă funcţie cu responsabilităţi în siguranţa circulaţiei, superioară celei în care a fost autorizat, cu condiţia autorizării în noua funcţie.”

**d)** Articolul 8 se modifică şi va avea următorul cuprins:

,,**(1)** Autorizația pentru exercitarea funcției deținute de personalul cu responsabilități în siguranța circulației, după caz, se suspendă și își încetează temporar valabilitatea în următoarele cazuri:

1. la solicitarea angajatorului în cazul producerii de accidente sau incidente feroviare, pe durata investigării/cercetării cauzelor, până la termenul dispus de acesta;
2. personalul se face vinovat de producerea unor accidente sau incidente feroviare, dacă s-a dispus acest lucru prin dosarul de cercetare prealabilă, până la termenul dispus prin acest dosar;
3. personalul a obținut un aviz „inapt temporar” din punct de vedere medical și/sau psihologic pentru funcția în care a fost autorizat - până la obținerea avizului „apt”;
4. personalul nu deţine aviz medical și/sau psihologic în termen de valabilitate pentru funcția în care a fost autorizat - până la prezentarea avizului cu menţiunea „apt”;
5. personalul nu a fost verificat profesional periodic prin evaluarea pentru confirmarea periodică a competenţelor profesionale la termenele stabilite conform programării şi a reglementărilor specifice sau a fost declarat "necorespunzător" în urma acestor evaluări periodice - până la obținerea unui rezultat „corespunzător”;
6. personalul a întrerupt activitatea mai mult de 12 luni consecutive în funcţia pentru care deţine autorizaţia – până la susţinerea şi promovarea examenului de reautorizare;
7. neefectuarea probelor de frâna la trenuri sau a reviziilor tehnice prevăzute în reglementările specifice;
8. neefectuarea reviziei căii conform programului aprobat;
9. netransmiterea dispoziției pentru închiderea barierei sau neînchiderea barierei de la trecerile la nivel în vederea trecerii trenurilor;
10. expedierea de trenuri în altă direcție de mers decât cea prevăzută, cu atacarea macazului care dă acces la acea direcție de mers;
11. transmiterea eronată a avizului de plecare/trecere pentru alt tren decât cel care a circulat în fapt şi care a condus la expedierea trenului în altă direcție de mers decât cea prevăzută în livret;
12. expedierea de trenuri când calea este ocupată - tren contra tren sau tren după tren, fără respectarea prevederilor din reglementările specifice;
13. primirea trenului în stație pe linie ocupată ori închisă, cu atacarea macazului care dă acces la linia ocupată sau închisă, fără respectarea prevederilor din reglementările specifice sau primirea de trenuri cu marca de siguranță ocupată la intrare;
14. primirea simultană a trenurilor sau expedierea unui tren simultan cu primirea altui tren în același sens de mers, pe parcursuri incompatibile sau primirea de trenuri cu marca de siguranță ocupată în capătul opus parcursului de primire, fără respectarea prevederilor din reglementările specifice;
15. expedierea trenului cu marca de siguranță ocupată pe parcursul de ieșire;
16. expedierea de trenuri fără cale liberă sau fără consimțământul în blocul de linii al stației vecine;
17. expedierea de trenuri fără ordinul operatorului de circulație, pe secțiile cu „conducere centralizată a circulației trenurilor”;
18. expedierea de trenuri pe linie închisă, fără respectarea prevederilor din reglementările specifice;
19. executarea serviciului de către personalul cu responsabilități în siguranța circulației feroviare constatat sub influența băuturilor alcoolice şi/sau a substanțelor psihoactive”.

**(2)** Autorizaţia pentru exercitarea funcției deținute de personalul cu responsabilități în siguranța circulației, după caz, se retrage şi îşi încetează definitiv valabilitatea atunci când:

* 1. personalul autorizat se face vinovat de producerea accidentelor sau a incidentelor feroviare, dacă s-a dispus acest lucru prin dosarul de cercetare prealabilă;
	2. personalul autorizat devine ,,inapt” definitiv, din punct de vedere medical şi/sau psihologic pentru funcţia în care fost autorizat.

**(3)** În cazul în care personalul a întrerupt activitatea mai mult de 12 luni consecutive în activităţile specifice funcţiei pentru care a fost autorizat, în desfăşurarea activităţilor specifice de manevră şi/sau de conducere, în desfăşurarea operaţiunilor specifice altor activităţi şi în manipularea tipurilor de instalaţii de siguranţă a circulaţiei, autorizaţiile în cauză se supendă până la promovarea examenului de reautorizare.

**(4)** Pentru cazurile prevăzute la alin. (1) lit. c) ÷ s) şi la alin. (2) lit. b), unităţile feroviare au obligația, să procedeze la ridicarea autorizațiilor în cauză.

**(5)** Perioadele de suspendare ale autorizațiilor sunt de:

1. 30 de zile pentru cazurile prevăzute la alin. (1), lit. g) ÷ i);
2. 60 de zile pentru cazurile prevăzute la alin. (1), lit. j) ÷ r);
3. până la data finalizării cercetării prealabile şi comunicarea către ASFR, a rezultatului acestei acțiuni pentru cazul prevăzut la alin. (1), lit. s), însoțit de propunerea angajatorului de încetare/menținere a suspendării sau a retragerii autorizaţiei, după caz, dar nu mai puțin de 90 de zile”.

**(6)** Angajatorii pot să solicite ASFR suspendarea autorizaţiilor de exercitare a funcţiei, cu specificarea perioadei de suspendare, şi pentru alte cazuri decât cele prevăzute la alin. (1), atunci când în urma cercetărilor efectuate constată faptul că a fost pusă în pericol siguranţa circulaţiei feroviare.

**e)** Articolul 9 se modifică şi va avea următorul cuprins:

,,**Art. 9 - (1)** Personalul ASFR posesor al legitimației speciale de audit, control şi inspecție de stat atunci când constată producerea în fapt a unor cazuri din cele prevăzute la art. 8, alin. (1), lit. c) ÷ r) şi alin. (2), lit. b), solicită angajatorului, prin nota de constatare încheiată în acest sens, să efectueze demersurile necesare suspendării/retragerii autorizaţiei.

**(2)** În maxim 2 zile lucrătoare de la momentul luării la cunoștință a notei de constatare, angajatorul solicită ASFR, suspendarea sau, după caz, retragerea autorizaţiei.

**(3)** După primirea solicitării prevăzute la alin. (2), conducerea ASFR aprobă suspendarea sau retragerea autorizaţiei în cauză şi notifică de îndată posesorul acesteia şi angajatorul/angajatorii.

**(4)** Posesorul autorizaţiei pentru care personalul ASFR a dispus suspendarea sau după caz, retragerea autorizaţiei este obligat să transmită autorizația la ASFR, în vederea suspendării sau anulării acesteia, în termen de maxim 2 zile lucrătoare de la data primirii notificării”.

**f)**  Articolul 10 se modifică şi va avea următorul cuprins:

,,**Art. 10 - (1)** Atunci când cazurile prevăzute la art. 8 sunt constatate în fapt de către angajator, acesta notifică ASFR în termen de maxim 2 zile lucrătoare de la data luării la cunoştinţă despre producerea acestora şi propune suspendarea sau , după caz, retragerea autorizaţiei, începând cu dată imediată.

**(2)** După primirea notificării prevăzute la alin. (1), ASFR aprobă suspendarea sau retragerea autorizaţiei în cauză şi notifică în acest sens, de îndată, posesorul autorizaţiei şi angajatorul/angajatorii acestuia.

**(3)** Deținătorul autorizaţiei pentru care angajatorul a făcut propunerea de suspendare/retragere, după primirea notificării de la ASFR este obligat să transmită autorizaţia la ASFR, în maxim 2 zile lucrătoare de la data primirii notificării, ASFR procedând după cum urmează:

1. în cazul suspendării, va păstra autorizaţia până la expirarea perioadei de suspendare după care o va preda persoanei în cauză după îndeplinirea condiţiilor prevăzute la art. 13, alin. (1) şi alin. (2);
2. în cazul retragerii autorizaţiei, ASFR va proceda la anularea acesteia”.

**g)** Articolul 11 se modifică şi va avea următorul cuprins:

,,**Art. 11 -** În cazul în care deținătorul autorizaţiei refuză predarea acesteia către ASFR în termenul prevăzut, perioada de suspendare a autorizaţiei se dublează, iar ASFR va notifica angajatorul imediat după expirarea termenului de predare.”

**h)** Articolul 13 se modifică şi va avea următorul cuprins:

,,**Art. 13. - (1)** După expirarea perioadei de suspendare, respectiv după încetarea cauzelor care au stat la baza suspendării autorizaţiei, angajatorul transmite către ASFR solicitarea de încetare a suspendării, precum şi dovezile din care să rezulte eliminarea cauzelor care au stat la baza acestei suspendări, atunci când este cazul.

**(2)** După analizarea solicitării prevăzute la alin. (1) şi a dovezilor transmise, atunci când este cazul, conducerea ASFR aprobă încetarea suspendării, fapt ce va fi adus la cunoștința angajatorului, în termen de maxim 2 zile lucrătoare.

**(3)** Durata suspendării autorizaţiei nu prelungește valabilitatea acesteia.

**(4)** Unităţile feroviare prevăzute la art. 2, alin. (1) din ordin, au obligaţia transmiterii către ASFR a datelor de contact ale persoanei pentru care se solicită suspendarea sau retragerea autorizaţiei”.

**i)** La articolul 16, alineatul (1) se modifică şi va avea următorul cuprins:

,,(1) Pentru autorizarea sau reautorizarea personalului propriu, unităţile feroviare vor depune la CENAFER dosarul individual al fiecărui candidat, care trebuie să conţină documente din care să reiasă calificarea de bază, pregătirea profesională a candidatului, stagiile efectuate, rezultatul ultimei verificări profesionale periodice (dacă este cazul), dovada că este "apt" medical şi psihologic pentru funcţia pentru care solicită autorizarea, precum şi personalul propriu nominalizat pentru participarea în comisia de examinare”.

 **j)** La articolul 17, după alineatul (3) se introduce nou alineat, alineatul (4) care va avea următorul cuprins:

 „(4) Plata tarifelor prevăzute la alin. (3) lit. c) se face în termen de 30 de zile de la data emiterii facturilor de către ASFR și CENAFER.”

**k)** Articolul 21 se modifică și va avea următorul cuprins:

 „Art. 21 - Comisia de examinare acceptă participarea la examinarea în vederea autorizării numai a persoanelor cuprinse în lista prevăzută la art. 17, alin. (3), lit. a). ”

 **l)** La articolul 25, alineatul (3) se modifică și va avea următorul cuprins:

 „(3) Procesul verbal de examinare se întocmește în 3 exemplare (câte un exemplar pentru fiecare membru al comisiei) și este semnat de către toți membrii comisiei, respectiv în două exemplare, la examinarea persoanelor fizice. Un exemplar al procesului verbal va fi transmis solicitantului autorizării numai după efectuarea plăților aferente prestațiilor efectuate, atât pentru CENAFER, cât și pentru ASFR.”

**Art. II. -** Prevederile prezentului ordin vor fi duse la îndeplinire de către Autoritatea de Siguranță Feroviară Română - ASFR și de către operatorii economici prevăzuți la articolul 2 alineatul (1) din Ordinul Ministrului Transporturilor, Construcțiilor și Turismului nr. 2262/2005.

**Art. III. -** Prezentul ordin se publică în Monitorul Oficial al României, Partea I.

**MINISTRUL TRANSPORTURILOR ȘI INFRASTRUCTURII**

**SORIN MIHAI GRINDEANU**

**SECRETAR DE STAT**

**Ionuț-Cristian SĂVOIU**

**SECRETAR GENERAL**

**Mariana IONIȚĂ**

**SECRETAR GENERAL ADJUNCT**

**Adrian GAVRUȚA**

**DIRECȚIA JURIDICĂ**

**DIRECTOR**

**Marius TOADER**

**DIRECȚIA TRANSPORT FEROVIAR**

**DIRECTOR**

**Mihaela MOCANU**